Title: ข้อบัญญัติองค์การบริหารส่วนตำบลเวียงทอง เรื่อง การลดหย่อนที่ดินที่ไม่ต้องเสียภาษีบำรุงท้องที่ พ.ศ. 2560

ข้อบัญญัติองค์การบริหารส่วนตำบลเวียงทอง
เรื่อง
การลดหย่อนที่ดินที่ไม่ต้องเสียภาษีบำรุงท้องที่
พ.ศ.
๒๕๖๐

โดยที่เป็นการสมควรปรับปรุงข้อบัญญัติองค์การบริหารส่วนตำ
บลเวียงทอง ว่าด้วยการลดหย่อนที่ดินที่ไม่ต้องเสียภาษีบำรุงท้องที่

อาศัยอำนาจตามความในมาตรา
๗๑ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕) พ.ศ. ๒๕๔๖ ประกอบกับมาตรา ๒๒
แห่งพระราชบัญญัติภาษีบำรุงท้องที่ พ.ศ. ๒๕๐๘ ซึ่งแก้ไขเพิ่มเติมโดยพระราชบัญญัติภาษีบำรุงท้องที่
(ฉบับที่ ๓) พ.ศ. ๒๕๔๓ องค์การบริหารส่วนตำบลเวียงทองโดยความเห็นชอบของสภาองค์การบริหารส่วนตำบลเวียงทองและนายอำเภอสูงเม่นจึงตราข้อบัญญัติไว้
ดังต่อไปนี้

ข้อ ๑  ข้อบัญญัตินี้เรียกว่า
ข้อบัญญัติองค์การบริหารส่วนตำบลเวียงทอง เรื่อง การลดหย่อนที่ดินที่ไม่ต้องเสียภาษีบำรุงท้องที่
พ.ศ. ๒๕๖๐

ข้อ ๒[๑]
 ข้อบัญญัตินี้ให้ใช้บังคับในเขตองค์การบริหารส่วนตำบลเวียงทองตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ให้ยกเลิกข้อบัญญัติองค์การบริหารส่วนตำบลเวียงทอง
เรื่อง การลดหย่อนที่ดินที่ไม่ต้องเสียภาษีบำรุงท้องที่ พ.ศ. ๒๕๔๙ บรรดากฎ ระเบียบ
ประกาศ ข้อบังคับ และคำสั่งอื่นในส่วนที่มีบัญญัติไว้แล้วในข้อบัญญัตินี้หรือซึ่งขัดหรือแย้งกับบทแห่งข้อบัญญัตินี้ให้ใช้ข้อบัญญัตินี้แทน

ข้อ ๔  ในข้อบัญญัตินี้
ที่ดิน หมายความว่า พื้นที่ดิน
และให้หมายความรวมถึงพื้นที่ที่เป็นภูเขาหรือที่มีน้ำด้วย
เจ้าของที่ดิน
หมายความว่า บุคคลหรือคณะบุคคล ไม่ว่าจะเป็นบุคคลธรรมดาหรือนิติบุคคลซึ่งมีกรรมสิทธิ์ในที่ดิน
หรือครอบครองอยู่ในที่ดินที่ไม่เป็นกรรมสิทธิ์ของเอกชน
เจ้าพนักงานประเมิน
หมายความว่า บุคคลที่นายกองค์การบริหารส่วนตำบลเวียงทองแต่งตั้งให้ปฏิบัติหน้าที่ตามพระราชบัญญัติภาษีบำรุงท้องที่
พ.ศ. ๒๕๐๘ และที่แก้ไขเพิ่มเติม

ข้อ ๕  บุคคลธรรมดาซึ่งเป็นเจ้าของที่ดินแปลงเดียวกันหรือหลายแปลง
ที่อยู่ในจังหวัดแพร่และที่ดินอยู่ในเขตองค์การบริหารส่วนตำบลเวียงทอง
และใช้ที่ดินนั้นเป็นที่อยู่อาศัยของตน เป็นที่เลี้ยงสัตว์ของตนหรือประกอบกสิกรรมของตน
ให้ลดหย่อนไม่ต้องเสียภาษีบำรุงท้องที่จำนวน ๓ ไร่

ข้อ ๖  การลดหย่อนตามเกณฑ์ในข้อ ๕
ให้ผู้ยื่นแบบแสดงรายการที่ดินตามมาตรา ๒๔ หรือ
๒๕ แห่งพระราชบัญญัติภาษีบำรุงท้องที่ พ.ศ. ๒๕๐๘ แสดงความจำนงต่อเจ้าพนักงานประเมินพร้อมลงลายมือชื่อไว้เป็นหลักฐาน

ข้อ ๗  ผู้ใดโดยรู้อยู่แล้ว
หรือโดยจงใจแจ้งข้อความอันเป็นเท็จ ให้ถ้อยคำเท็จ ตอบคำถามด้วยคำอันเป็นเท็จ
หรือนำพยานหลักฐานมาแสดงเพื่อหลีกเลี่ยงภาษีบำรุงท้องที่ มีความผิดตามมาตรา ๕๓ แห่งพระราชบัญญัติภาษีบำรุงท้องที่
พ.ศ. ๒๕๐๘

ข้อ ๘  ให้นายกองค์การบริหารส่วนตำบลเวียงทองเป็นผู้รักษาการให้เป็นไปตามข้อบัญญัตินี้และให้มีอำนาจออกระเบียบ
ประกาศ ข้อบังคับ หรือคำสั่ง เพื่อปฏิบัติการให้เป็นไปตามข้อบัญญัตินี้

ประกาศ
ณ วันที่ ๑๐ เมษายน พ.ศ. ๒๕๖๐
สนั่น
 จินดามณี
นายกองค์การบริหารส่วนตำบลเวียงทอง

ปวันวิทย์/จัดทำ
๑๘
มีนาคม ๒๕๖๒

[๑]
ราชกิจจานุเบกษา เล่ม ๑๓๕/ตอนพิเศษ ๒๙๔ ง/หน้า ๒๒/๒๑ พฤศจิกายน ๒๕๖๑